## L’aeroport de Castelló tanca el seu millor setembre amb prop de 40.000 passatgers i un creixement interanual del 28 %

*** De gener a setembre acumula 261.239 usuaris, amb un augment del 15 % que acosta l’aeroport a l’objectiu anual dels 300.000 passatgers**

L’aeroport de Castelló ha comptabilitzat el mes de setembre 39.546 passatgers, que constituïxen el seu registre més alt en este mes i que suposen un creixement del 28 % respecte a setembre de 2024.

El director general d’Aerocas, Justo Vellón, ha declarat que el resultat del passat mes “va en la línia de la temporada estival, que és la millor en la trajectòria de l’aeroport en número rutes i vols regulars, així com en xifres de passatgers”.

En l’acumulat dels nou primers mesos de l’any, es comptabilitzen 261.239 passatgers, que suposen un 15 % més que en el mateix període de 2024. D’esta manera, l’aeroport s’acosta a l’objectiu que s’ha marcat per a este any de superar per primera vegada la barrera dels 300.000 passatgers.

L’aeroport ha operat en esta campanya estival 14 rutes regulars, de les quals 11 es mantenen operatives al llarg del mes d’octubre: Berlín, Milà, Londres, Brussel·les, Düsseldorf Weeze, Bucarest, Madrid, Bilbao (fins al 13 d’octubre), Budapest, Cracòvia i Cluj.

Com a novetat per a este mes, la ruta de Milà incorpora una tercera freqüència setmanal els dimecres, que se suma a les de divendres i diumenge.

D’altra banda, l’aeroport de Castelló ha comptabilitzat en setembre 1.289 moviments d’aeronaus, quasi el doble que en el mateix mes de 2024 i en l’acumulat anual suma 9.867.

Fecha: 05/10/2025